Gandia millora la competitivitat turística amb la reforma de més de 9 milions d'euros de l'hotel Principal
17 gener 2025

## Gandia millora la competitivitat turística amb la reforma de més de 9 milions d'euros de l'hotel Principal17 gener 2025Última actualització: 17 gener 2025

![](../gestion/img/e34146a68674fc219199a6f4c15f227f6aa5bb5a186539b3fb07d5427434497b.jpg)  
  

L'alcalde de Gandia, **José Manuel Prieto**, acompanyat per la regidora delegada de Turisme, **Balbina Sendra**; la coordinadora general d'Urbanisme, **Maite Alonso**; el president de la Junta de Districte del Grau, **Miguel Ángel Picornell**, i **José Hernández Guirado** i **Pablo Hernández Uría**, representants de la cadena Hotelera RH, ha visitat les obres de renovació integral de l'Hotel Principal, adquirit en 2023 per la cadena RH Hotels, que compta amb altres quatre establiments a la platja de Gandia.

  
Este projecte, que suposa una inversió superior als 9 milions d'euros, permetrà la reobertura de l'hotel en juny, coincidint amb l'inici de la temporada alta d'enguany.

El nou hotel disposarà de 162 habitacions totalment noves, i incorporarà una nova piscina, zones comunes i espais per als més menuts amb tobogans en la piscina, entre altres zones pensades principalment per al públic familiar.

D'esta manera, Gandia compta actualment amb un total de tres hotels de nova planta en diferents fases de construcció i altres tres que s'estan reformant íntegrament.

Després de la visita, l'alcalde ha destacat que esta iniciativa és una resposta a les bones xifres i l'auge de l'ocupació hotelera en la nostra ciutat. L'any passat es van incrementar les pernoctacions hoteleres un 9% respecte a 2023. Un augment que es va produir principalment en mesos com gener (40%), febrer (8%) o octubre i novembre. A més, este increment es deu en bona mesura a l'arribada de turistes estrangers que, només en 2024, van augmentar un 18%.

"_Cada vegada estem més capacitats per fidelitzar turistes de diferents perfils i procedències i en un nombre major_", ha afirmat Prieto, qui ha recordat que “_el nostre treball és afavorir les inversions i les aliances publicoprivades perquè són la manera d'avançar cap a l'excel·lència com a destinació turística_".

Prieto també ha volgut agrair als responsables de la cadena hotelera la seua aposta per la nostra ciutat, perquè "_de la mà del sector podrem avançar cap a l'excel·lència com a destinació turística en la qual hem treballat des de fa anys_".

Per la seua banda, José Hernández ha destacat que la reforma respon a la necessitat de "_dotar de nous espais als clients, millorant la mobilitat, alhora que ho fem més atractiu visualment i més eficient i sostenible_".

Tal com ha afirmat, el públic al qual va dirigit és principalment familiar i oferirà més espais exteriors d'oci als clients. Respecte a les habitacions, ha explicat que s'han basat i inspirat en els colors i les formes de la platja de Gandia.

Finalment, Hernández ha mostrat la seua satisfacció per la implicació del govern de Gandia a l'hora de facilitar aquest tipus d'inversions.